text: El nombre d'edificis pendents de la ITE a Alcoi es triplica en 2020 mentre augmenten els immobles sense informe d'estat - TV-A
  Home Alcoi El nombre d'edificis pendents de la ITE a Alcoi es triplica en...
  El nombre d'edificis pendents de la ITE a Alcoi es triplica en 2020 mentre augmenten els immobles sense informe d'estat
  L'Ajuntament d'Alcoi, a través del departament d'Urbanisme, va iniciar l'any passat un total de 482 expedients per a requerir la presentació de l'informe necessari per a obtindre la Inspecció Tècnica d'Edificis (ITE) i en l'actualitat solament 202 han presentat el citat informe. Cal assenyalar que el procediment passa perquè els propietaris presenten un informe en el qual es valoren diferents aspectes de l'immoble. Si tot està correcte se supera la ITE i es tanca l'expedient, i en cas contrari es fixen les qüestions a esmenar pels propietaris amb la finalitat que materialitzen les pertinents millores per a superar la inspecció.
  A l'hora de parlar del grau de compliment -i a resguard de l'ampliació de termini concedit en aquesta anualitat per a compensar el període de confinament durant el primer semestre del 2020- s'observa que en el 2019 un total del 81% de les finques van complir amb la seua obligació de presentar l'informe dins del termini i en la forma escaient, mentre que en 2020 aquest percentatge se situa en un 42%.
  El nombre d'expedients oberts l'any passat suposa un important increment respecte a 2019, quan van ser 138, enfront dels 482 de 2020. Un factor a tindre en compte, a la vista de l'increment detectat l'any passat, es deu al fet que es compliren 50 anys dels edificis construïts en 1970, període en què es va produir un notable increment en la promoció d'habitatges a la ciutat, la qual cosa implica un major nombre d'edificis obligats a superar la ITE. Aquesta inspecció és obligatòria per als edificis que han superat el mig segle d'antiguitat i després de la primera revisió, cada 5 anys.
  Cal apuntar que, de tots els informes presentats l'any passat, solament en el cas de 27 finques el procediment es va arxivar per estar en perfecte estat. La resta té obert expedient amb ordre d'execució per a la realització de les obres de reparació recollides en l'informe d'avaluació.
  En opinió de la Regidora d'Urbanisme, Lorena Zamorano, "a pesar que Alcoi compte amb una ordenança de ITE des de fa 20 anys, i que sent pionera haja aconseguit contribuir des de l'Administració al manteniment i conservació del parc d'habitatges, la veritat és que els últims esdeveniments produïts per les pluges torrencials han mostrat la necessitat d'implementar determinats ajustos normatius amb l'objectiu d'obtindre la màxima informació a l'hora d'adoptar mesures que afavorisquen les actuacions de renovació, regeneració i rehabilitació urbana necessàries a cada moment. De fet, des del govern portem anys impulsant una estratègia de regeneració per a la ciutat, l'EDUSI, i el Pressupost 2021 llueix bona mostra d'això".
  L'edil afig, en relació al Pressupost, que "recull en gran manera el nostre compromís ferm i constant amb la millora d'infraestructures del centre històric en concret. Per a això es conjuguen diverses línies d'acció, relatives tant a inversió pública, amb la promoció d'habitatge urbanització i infraestructures urbanes; com a l'increment en les ajudes destinades a fomentar la rehabilitació i millora del parc d'habitatges. Una aposta pel nostre centre històric que ve acompanyada a més de subvencions milionàries que s'han aconseguit, gràcies a la planificació, obstinació i serietat en les propostes presentades. Projectes en marxa com la conversió en zona de vianants i els d'inversió en infraestructures ja estan contribuint a la recuperació del dinamisme econòmic i social de la nostra ciutat".
  Previous articleMuro acull la mostra 'Atrezzo' de l'artista Josep Sou a l'Espai d'Art Arpella
  Next articleCastalla recupera la muralla medieval i rehabilita l'ermita de La Sang amb una inversió de 142.000 euros